L’Aquàrium de Barcelona durant aquests 20 anys, a més d’un centre d’oci, s’ha consolidat com a centre d’aprenentatge. Sota el seu lema “Conèixer per voler i voler per protegir”, L’Aquàrium vol sensibilitzar de la importància del medi i les espècies, així com també vol desvetllar als visitants els secrets de les profunditats marines. D’aquesta manera, el centre marí col·labora amb iniciatives com el “Projecte Sèpia”, del Departament de Medi Ambient i Territori de la Generalitat de Catalunya, que pretén cuidar i preservar aquesta espècie, i ha acollit recentment el Congrés Internacional de les Meduses del Consell Superior d’Investigacions Científiques (CSIC).